


PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 2 iunie 2010

Nr.29/99
RAPORT

asupra propunerii legislative pentru modificarea alin.(2) al articolului 67 din Ordonanţa Guvernului nr.57/2002 privind cercetarea ştiinţifică şi dezvoltarea tehnologică 
(Pl.x. 162/2010)

1. În baza prevederilor art. 95 din Regulamentul Camerei Deputaţilor, republicat, cu adresa nr. Pl.x. 162 din 13 aprilie 2010, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru modificarea alin.(2) al articolului 67 din Ordonanţa Guvernului nr.57/2002 privind cercetarea ştiinţifică şi dezvoltarea tehnologică.

Pentru întocmirea raportului, Comisia a analizat avizul primit de la Comisia juridică, de disciplină şi imunităţi, Comisia pentru buget, finanţe şi bănci, Comisia pentru industrii şi servicii, avizul Consiliului Legislativ, precum şi Punctul de vedere al Guvernului.

Propunerea legislativă are ca obiect de reglementare modificarea alin. (2) al art. 67 din Ordonanţa Guvernului nr.57/2002 privind cercetarea ştiinţifică şi dezvoltarea tehnologică, aprobată cu modificări şi completări prin Legea nr. 324/2003, cu modificările şi completările ulterioare. Actul normativ extinde exceptarea de la posibilitatea de a contracta cu autoritatea de stat pentru cercetare-dezvoltare activităţi desfăşurate pe programe-nucleu de cercetare-dezvoltare şi la unităţile prevăzute la art. 7 lit. a) - d), indiferent dacă sunt finanţate integral sau parţial de la bugetul de stat. 

2. În funcţie de obiectul şi conţinutul său, proiectul de Lege face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 19 deputaţi, din totalul de 31 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi: domnul Andrei Gheorghe Kiraly - secretar de stat în cadrul Ministerul Educaţiei, Cercetării, Tineretului şi Sportului; domnul Adrian Curaj – preşedinte şi domnul Andrei Ionel – director general în cadrul Autorităţii Naţionale pentru Cercetare Ştiinţifică. 

5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Propunerea legislativă a fost respinsă de Senat, în calitate de primă Cameră sesizată, în şedinţa din 8 aprilie 2010.


În urma dezbaterii, în şedinţa din 1 iunie 2010, Comisia a propus, cu unanimitatea voturilor celor prezenţi, respingerea propunerii legislative, din următoarele considerente:


- modificarea propusă la alineatul (2), prin care se prevede exceptarea în bloc a unităţilor de cercetare-dezvoltare acreditate prevăzute la art. 7 lit. a)  - d) de la posibilitatea de a contracta cu autoritatea de stat pentru cercetare-dezvoltare activităţi desfăşurate pe programe-nucleu de cercetare-dezvoltare, anulează în fapt prevederile alineatului (1) ale aceluiaşi articol.

